
Εντυπωσιακό Ντουέτο της BMW στην πρώτη εξάδα στη Daytona!

Οι αναβάτες της Team BMW Motorrad Motorsport, Richard Cooper και Brian Parriott τερμάτισαν στην πέμπτη και έκτη θέση αντίστοιχα στη Formula Xtreme Daytona 200. Και οι δύο αναβάτες έζησαν στιγμές που κόβουν την ανάσα στον πρώτο γύρο - ιδίως με το ατύχημα του Parriott, αλλά και οι δύο ξεπέρασαν τις δυσκολίες και συνέχισαν σημειώνοντας εντυπωσιακούς τερματισμούς. Ο Rico Penzkofer χτυπήθηκε από πίσω στον πρώτο γύρο και έπεσε, και στη συνέχεια παραλίγο να βγάλει εκτός μάχης τον συνάδελφό του Cooper. Υπέστη σοβαρούς μώλωπες και δεν κατάφερε να σηκώσει πάλι τη μοτοσικλέτα του και να συνεχίσει. Ο Nate Kern είχε πέσει στην πρωινή προθέρμανση και τραυμάτισε το δεξί του χέρι, αλλά αποφάσισε να προσπαθήσει και να ξεκινήσει τον αγώνα. Αλλά από τον πρώτο κιόλας γύρο δεν είχε καλή αίσθηση από τη μανέτα του γκαζιού, γι’ αυτό και αναγκάστηκε να εγκαταλείψει. 

Ο σημερινός πρωταθλητής της Formula Xtreme, Joshua Hayes (Honda) κέρδισε τον αγώνα των 69 γύρων, ενώ ο Chaz Davies (Kawasaki) τερμάτισε δεύτερος και ο Steve Rapp (Kawasaki) τρίτος. Ωστόσο, αφού τελείωσαν οι εορταστικές εκδηλώσεις μετά τον αγώνα, η Team BMW Motorrad Motorsport ενημερώθηκε ότι ο Hayes είχε αποκλειστεί λόγω μιας τεχνικής παράβασης – και τη νίκη πήρε ο Chaz Davies. Αυτό σημαίνει ότι οι αναβάτες της BMW Motorrad Motorsport, Richard Cooper και Brian Parriott – οι οποίοι αρχικά τερμάτισαν στην έκτη και έβδομη θέση, ανέβηκαν στην πέμπτη και έκτη θέση αντίστοιχα. 

Όταν κυκλοφόρησαν τα νέα, ο Berti Hauser (Διευθυντής της Motorrad Motorsport) είπε, «Τα νέα είναι σίγουρα φανταστικά. Ήμασταν πολύ ευχαριστημένοι με τα αρχικά αποτελέσματα, επομένως η πέμπτη και έκτη θέση τώρα μας κάνουν ακόμα πιο χαρούμενους και αποτελούν ακόμα μεγαλύτερη ανταμοιβή για όλη τη σκληρή δουλειά που έχει κάνει όλη η ομάδα αυτή την εβδομάδα. Το να έχουμε δύο αναβάτες στην πρώτη δεκάδα σε ένα τόσο διάσημο αγώνα, είναι πραγματικά μεγάλο επίτευγμα και αποτελεί απόδειξη για τη θαυμάσια ομάδα μας και το απτόητο, αγωνιστικό πνεύμα της. 

«Ο Richard εφάρμοσε θαυμάσια στρατηγική και επιμελημένα κατέκτησε αυτό το αποτέλεσμα, και είμαι περήφανος για τον τρόπο που αγωνίστηκε σήμερα. O Brian έπεσε στην αρχή, αλλά έδειξε το αγωνιστικό του πνεύμα και έφερε ένα καταπληκτικό αποτέλεσμα. Η πτώση του Rico δεν ήταν δικό του σφάλμα, επειδή χτυπήθηκε από πίσω και ξέρω ότι στεναχωριέται που δεν μπόρεσε να τερματίσει στον αγώνα. Ο Nate έβαλε τα δυνατά του στο ξεκίνημα του αγώνα, αλλά ήξερε ότι το χέρι του δεν ήταν σε πολύ καλή κατάσταση και πήρε τη σωστή απόφαση να εγκαταλείψει. Μάθαμε πολλά εδώ, επειδή η διαδικασία για το Daytona 200 δεν μοιάζε με έναν αγώνα Αντοχής, αλλά η ομάδα προσαρμόστηκε άριστα και θέλουμε να αφιερώσουμε την επιτυχία μας στον Thomas Hinterreiter».

Richard Cooper – 5ος: «Δεν μπορώ να σας περιγράψω πόσο έκπληκτος αλλά και χαρούμενος είμαι με το αποτέλεσμα. Είναι η τέταρτη φορά μου στη Daytona και όλες τις προηγούμενες φορές είχα ατυχία ή κάτι άλλο. Στον πρώτο γύρο, παραλίγο να πέσω πάνω στο Rico, όταν χτυπήθηκε από πίσω. Μπόρεσα να φρενάρω δυνατά και τον απέφυγα στον πόντο! Μετά από αυτό, ο αγώνας ομαλοποιήθηκε και δεν είχα κανένα πρόβλημα. Ήξερα ότι στόχος ήταν ένας τερματισμός στην πρώτη 15άδα, αλλά έτρεφα ελπίδες για την πρώτη δεκάδα, επομένως η πέμπτη θέση ήρθε αναπάντεχα – κυρίως επειδή αυτή η θέση είναι πολύ ξεχωριστή για μένα. Τα pit-stops ήταν άψογα και η μοτοσικλέτα ήταν ένα όνειρο, κι αυτό οφείλεται στη σκληρή δουλειά της ομάδας».

Brian Parriot – 6ος: «Ήταν ένας περιπετειώδης αγώνας για μένα, ξεκινώντας με μία πτώση στον πρώτο γύρο! Πιστεύω ότι αυτό συνέβη επειδή τα ελαστικά δεν είχαν ζεσταθεί αρκετά, γιατί έχασα το πίσω άκρο χωρίς καμία προειδοποίηση και πετάχτηκα στον αέρα και στη ζελατίνα πριν την πτώση. Ανέβηκα στη μοτοσικλέτα, βεβαιώθηκα ότι όλα τα χειριστήρια ήταν εντάξει και ξεκίνησα πάλι. Πιστεύω ότι ήμουν τυχερός, επειδή λίγο αργότερα, βγήκε το αυτοκίνητο ασφαλείας και κατάφερα να ανακτήσω μέρος από το χαμένο έδαφος. Ο υπόλοιπος αγώνας ήταν καλός και μέσα σ’ αυτόν έμαθα πολλά πράγματα για τη μοτοσικλέτα, αποκτώντας συνεχώς μεγάλη άνεση. Στην πραγματικότητα, ένοιωσα ότι η μοτοσικλέτα ήταν καλύτερη από όσο ήταν όλη την εβδομάδα. Πριν τον αγώνα πίστευα ότι ένας τερματισμός στην πρώτη δεκάδα ήταν σίγουρα εφικτός, επειδή είχα δει τον περσινό αγώνα και τους χρόνους, επομένως είχα μια ιδέα για τις δυνατότητές μας. Αλλά η έκτη θέση είναι ένα εκπληκτικό αποτέλεσμα και μία ανταμοιβή για τη σκληρή προσπάθεια που κατέβαλε η ομάδα».

Nate Kern - ΕΓΚΑΤΕΛΕΙΨΕ: «Είμαι απογοητευμένος επειδή κατάλαβα ότι δεν μπορούσα να φέρω ένα καλό αποτέλεσμα εδώ σήμερα. Έπεσα στην πρωινή προθέρμανση και τραυμάτισα άσχημα το δεξί μου χέρι. Δεν πιστεύω ότι έσπασα τίποτα, αλλά πραγματικά πόνεσα. Αποφάσισα να προσπαθήσω να ξεκινήσω και να δω πώς θα ένοιωθα, αλλά όταν πήρα θέση στη σειρά εκκίνησης και έκανα μερικές στροφές, συνειδητοποίησα ότι δεν μπορούσα να νιώσω καθόλου το γκάζι. Γι’ αυτό, για την ασφάλεια όλων, εγκατέλειψα. Συγχαρητήρια στον Richard και στον Brian που έκαναν τόσο καλή δουλειά, και ζητώ συγγνώμη απ’ όλους τους μηχανικούς μου, μετά την προσπάθειά τους όλη την εβδομάδα».

Rico Penzkofer - ΕΓΚΑΤΕΛΕΙΨΕ: «Είμαι πολύ απογοητευμένος με την πτώση. Πιστεύω ότι χτυπήθηκα από πίσω – υπάρχουν σημάδια στο πίσω τμήμα της μοτοσικλέτας μου – αλλά δεν κατάφερα να ελέγξω τη μοτοσικλέτα μου και έπεσα. Όλα τέλειωσαν για μένα και θύμωσα αρκετά επειδή είχαμε κάνει εξαιρετική δουλειά αυτή την εβδομάδα και θα ήταν θαυμάσιο να τερματίσω και να σημειώσω ένα ακόμα δυνατό αποτέλεσμα για την ομάδα».

Αποτελέσματα 

1. Chaz Davies, Kawasaki, 69 γύροι

2. Steve Rapp, Kawasaki, 69 γύροι

3. Larry Pegram, Ducati, 68 γύροι
4. Martin Cardenas, Suzuki, 68 γύροι
5. Richard Cooper, BMW Motorrad Motorsport, 67 γύροι
6. Brian Parriott, BMW Motorrad Motorsport, 67 γύροι
7. Bobby Fong, Suzuki, 67 γύροι
8. Bostjan Skubic, Yamaha, 67 γύροι
9. Steve Atlas, Honda, 66 γύροι

ΜΟΝΟ ΓΙΑ ΔΗΜΟΣΙΟΓΡΑΦΟΥΣ 

Δημήτρης Ράπτης, Motorcycle Department Manager, BMW Hellas AE.

